**Priznanje župana prejmeta Nikolaj Bažika in Ludvik Gönc**

Miki in Lui – nagrado prejmeta vsak zase, a njiju pravzaprav ne moremo ločiti, sta namreč nerazdružljiv tandem in nezamenljiv del kulturnega doma in njegovega življenja. Njuna prisotnost se marsikomu zdi samoumevna in vsakdanja, tako najpogosteje njunega dela ne opazimo in ga jemljemo za vsakdanje in običajno. Kot smo videli v uvodnem posnetku iz predstave Cirkus ga ni bilo Lutkovnega gledališča Pupilla, sta legendi, o katerih pripovedujejo zgodbe.

Seštevek dogodkov, ki sta jih tehnično pospremila in soustvarjala tukaj v gledališki in koncertni dvorani, je čez 2500. Temu lahko prištejemo več kot 200 dogodkov v Sinagogi Lendava, sodelovala pa sta tudi pri številnih drugih prireditvah.

Pri vsakem dogodku, proslavi, gledališki predstavi, koncertu, likovni razstavi, tekmovalnem srečanju ter drugih prireditvah organizatorji ter nastopajoči, vključno z njihovim organizacijskim in spremljevalnim osebjem, pričakujejo odličnost in maksimalno podporo. Raznolikost prireditev obsega gostovanja profesionalnih gledališč in glasbenih izvajalcev iz Slovenije, Madžarske in Hrvaške, občinske, regijske in državne proslave ter dogodke ob pomembnih praznikih. Poleg tega se organizirajo tudi prireditve, ki jih vodijo domači javni zavodi in inštitucije, na katerih sodeluje več kot 100 udeležencev, od otrok do odraslih.

Vsaka odrska postavitev, vsaka nastavitev ozvočenja, luči, mikrofonov in drugih potrebnih rekvizitov, predvsem pa tehnično spremljanje vsebinskega dogajanja na odru terja individualen in specifičen pristop. Ob vsem znanju in izkušnjah, ki jih premoreta, sta pogosto tudi kreativna dejavnika pri oblikovanju scenske in zvočne podobe posameznega odrskega dogodka, neredko pa tista, ki s svojimi rešitvami dodata čar in izvrstnost dani prireditvi. Za vse, kar se zdi zapleteno ali neizvedljivo, zmerja najdeta rešitev.

Svoje delo opravljata s predanostjo, strastjo, z izjemno kakovostjo in s profesionalnostjo. S sodelujočimi vedno vzpostavita odličen komunikacijski most ter sta hkrati kolegialna in prilagodljiva. Ekipam profesionalnih ustanov in največjim glasbenim zvezdam vedno znova nudita izjemen in kompetenten pristop, ob tem pa ohranjata prijateljsko, ustrežljivo in toplo vzdušje. Številne gostujoče gledališke, plesne in glasbene skupine so odhajale iz lendavske gledališke in koncertne dvorane s pozitivnimi impulzi, pripravljene vrniti se na katerega od naslednjih gostovanj.

Dobri odnosi in odlično vzajemno spoštovanje so prispevali k temu, da sta s tehničnim osebjem nacionalnih gledališč in najbolj prepoznavnih imen glasbene scene pridobila veliko dragocenih izkušenj. V poklicu, kjer je napredna tehnologija vedno korak pred tabo, se učenje od najboljših izkaže za izjemno dragoceno.

Kljub številnim spremembam, ki so se zgodile od pionirskih časov kulturnega doma do danes, in kljub specifičnim zahtevam vsakokratnega dogodka svoje delo vsakič opravita zavzeto in vitalno ter z zagnanostjo in prizadevnostjo.

S številnimi organizatorji, izvajalci in ustvarjalci so se skozi dve desetletji izoblikovala tudi tesna prijateljstva, saj Miki in Lui, kakor ju večina pozna, delu pristopata s specifično kombinacijo strokovne odličnosti in humorja. Eno tesnejših sodelovanj in prijateljstev se je izoblikovalo z Društvom baletnih umetnikov Slovenije. S to ekipo sta Nikolaj in Ludvig več let preživela tudi kot tehnika na dvotedenskih *Mednarodnih poletnih baletnih seminarjih* v Piranu.

Zgodovina **Nikolaja Bažike** in kulturnega doma sega v obdobje pred otvoritvijo, ko zgradba še ni delovala, saj je Nikolaj sodeloval pri sklepni fazi izvedbenih del ter se tako spoznaval z zapleteno strojno in elektroinštalacijsko ter odrsko in scensko konstrukcijo zgradbe. V prvih letih je bil v eni osebi hišnik, strojnik, lučkar, zvočni tehnik, scenski delavec in v napetem urniku med številnimi obveznostmi nemalokrat prespal kar v kulturnem domu.

Že od malih nog se je raje kot z igračami igral z žicami, kabli in vezalkami, zato je bila odločitev za srednjo elektro-računalniško šolo v Mariboru samoumevna, šolanje je nadaljeval na Fakulteti za elektrotehniko, računalništvo in informatiko Univerze v Mariboru, smer avtomatika in robotika. Ves čas študija je delal kot tonski tehnik Pomurskega madžarskega radia MMR. Kot absolvent je leta 2004 prevzel tehnično vodenje kulturnega doma.

Odlikujeta ga delavnost, srčnost, odkritost in zanesljivost. Z zavidljivo delovno etiko in občutkom odgovornosti je nepogrešljiv in nezamenljiv dejavnik v delovanju gledališke in koncerte dvorane.

Ob značajski skromnosti in poštenosti je pri svojem delu potrpežljiv, kolegialen, odgovoren in kljub izjemnemu znanju ter izkušnjam nikoli prevzeten.

O njegovi strokovni odličnosti priča tudi leta 2018 pridobljen certifikat o nacionalni poklicni kvalifikaciji za oblikovalca zvoka, kar potrjuje raven in kakovost dela, ki ga opravlja. Ker je služba tudi njegov hobi, pravzaprav je delo v kulturnem domu njegov način življenja, ni naključje, da je prav tukaj spoznal tudi svojo ženo, ki je tedaj nastopila na klavirju. Odtlej se je družina razširila in Nikolaj je skrben oče dvojčicama, Izabeli in Ani, ter ljubeč mož, ki svoj redek prosti čas posveča družini, kjer živijo v skladni skupnosti 4 generacije.

**Ludvik Gönc** se je ekipi kulturnega doma pridružil 6. februarja leta 2006. V kulturne vode ga je zaneslo naključje, saj je pred tem glavnino časa posvečal profesionalnemu nogometu, vendar je zaradi poškodbe iskal druge priložnosti ter po naključju pristal v kulturi. Učil se je, kot temu rečemo z ničle, sproti spoznaval kompleksno tehnično odrsko delo in ob dobrem mentorju in kolegu Mikiju postal enakovreden del tehnične službe kulturnega doma. Veliko znanja je pridobil tudi ob različnih gostovanjih in sodelovanjih, predvsem od inspicienta Opere in baleta Ljubljana, Igorja Medeta, ter Saša Bekafige, oblikovalca svetlobe SNG Maribor. S sproščenim in nonšalantnim značajem na prikupen in duhovit način razreši marsikatero neljubo situacijo ob pripravah na odrske ali druge dogodke. Kompatibilnost in povezanost s kolegom ju odlikuje kot optimalno sinhroniziran tandem, ki je postal prepoznavna blagovna znamka lendavskega kulturnega doma. Tudi Ludvik je v tem zanimivem in intenzivnem obdobju postal mož in družinski oče deklicama Ameliji in Elizi, trenutno pa so v pričakovanju naslednjega družinskega člana. Vezi z mladostno ljubeznijo – športom ohranja kot aktivni član Medobčinskega društva nogometnih sodnikov Lendava.

Začinjeno z zanju tako značilnim humorjem lahko rečemo, da sta v 20 letih delovanja gledališke in koncertne dvorane samo onadva videla prav vse predstave, koncerte, proslave, razstave in druge dogodke ter večino tistih, ki so se dogajale v lendavski sinagogi.

Najpogosteje ju ne vidimo. Zelo verjetno ne znamo v celoti presoditi pomena njunega prispevka, največkrat se jima ob vseh čestitkah ob koncu dogodkov pozabimo zahvaliti in pokloniti. Prav zato letošnjo nagrado ob slovenskem kulturnem prazniku prejmeta nepogrešljiva in nezamenljiva Nikolaj Bažika in Ludvik Gönc.